Bjarne Laustsen (S), 2008-12-05:
Jeg var ved at sige, at der ikke er noget i vejen med slagterier i Tyskland og den slags ting.
Det, det drejer sig om her, er, at jeg er enig med den tidligere justitsminister i, at vores udsættersøer skal slagtes på nærmeste slagteri.
Vi ved, at der sidste år blev aflivet 174.000 søer - det drejer sig om ca. en femtedel af vores søer, der ikke nåede den sidste rejse.
Derfor ved vi, og derfor har Fødevarestyrelsen jo også sagt, at der er en grænse på maks. 8 timer, som vores søer kan tåle at blive kørt rundt i.
Det, der er problemet her, er logistikken, altså, at det tager så lang tid at få samlet søerne ind, fordi den enkelte landmand kun har en, to eller tre eller fire søer, så en stor del af de 8 timer går med at samle søerne ind, inden man begynder transporten til slagteriet.
Der har også været forhold fremme om, at forskellige andelshavere og forskellige slagterier ikke kan blive enige om at slagte hinandens søer - der er netop kun de to slagterier i Danmark.
Den slags ting synes jeg at erhvervet skal se at få styr på, således at vi kan slagte de søer.
Vi ved jo, at slagterierne siger, at der har været en nedgang på 10 pct. i slagtningerne inden for det seneste år, så det vil sige, at vi har mere end rigelig kapacitet til, at det kan lade sig gøre.
Så al den snak om, at der ikke er plads osv., betragter jeg som illusorisk, idet bl.a. Danish Crown siger, at de har kapacitet til at slagte.
Jeg kan heller ikke forstå talen om, at det ikke skulle kunne lade sig gøre.
Det sokød, der bliver produceret i Danmark og slagtet her, bliver jo alligevel eksporteret, og jeg synes, at grise er velegnet til eksport, når de er slagtet.
Når de er i levende live, bliver vi nødt til at forholde os til, at de skal kategoriseres efter, hvem der kan tåle en transporttid.
Jeg går ind for, og det burde EU også gøre, at vores produktionsdyr i alle tilfælde bliver slagtet på nærmeste slagteri.
Men forskellige regler gør, at det ikke kan lade sig gøre.
Men da det ikke er muligt, fordi vi forskellige steder i Europa har forskellige opfattelser af, hvad dyrevelfærd er, og hvad vi kan tillade os at udsætte vores dyr for, så er det sådan, at vi i Danmark gerne går i front med at sige til de andre: Vi synes, I skal lytte.
Nu hørte vi jo, at justitsministeren - som en skrap fætter - gerne vil tage ned og sige til de andre i EU: Her har vi altså i Danmark et synspunkt, der handler om, at vi gerne vil have nogle regler, som vi synes, I skal tilslutte jer.
Det skal han få min og Socialdemokratiets velsignelse til at gøre, fordi det er rigtigt at gøre det.
Så derfor er vi meget positive over for Enhedslistens forslag om, at der bliver lavet regler på det her felt.
Og selv om Enhedslisten normalt siger slemme ting om EU, synes vi, det er godt, at de kan se det fornuftige i, at vi får nogle fælles regler - vi skal bare have dem længere ned, end de er i dag.
På den måde kan vi jo komme et langt stykke vej, og så kan EU blive positivt, også på det felt her, for det er et af de steder, der lader lidt tilbage at ønske.
Vi håber, at regeringen tager positivt imod, at der i dag vil være et flertal uden om regeringen, der siger, at det her skal der gøres noget ved, for vi er ikke tjent med de her forhold.
Nej, for så bliver det bare til 12, 14 eller 16 timer.
Og jeg synes også, det ville være forkert, hvis landmænd i München eller andre steder begyndte at køre søer til Danmark.
Vores produktionsdyrs sidste rejse skal være så kort som mulig, og det vil sige til nærmeste slagteri.
Ikke fordi der er noget i vejen med Tyskland, men det, der er noget i vejen med, er - og jeg er fuldstændig enig med den tidligere justitsminister i, at i hvert fald når det drejer sig om vores udsættersøer, skal de slagtes på det nærmeste slagteri …